ועדת הכלכלה, כנסת 20, פרוטוקול מספר 130, 2016-01-04 10:30

דב חנין: בוקר טוב לכל המוזמנים שלנו, אני מתכבד לפתוח את ישיבת ועדת הכלכלה של הכנסת.

דב חנין: אנחנו עוסקים היום בתקנות התעבורה (הארכת תקופת הרישיונות לקו שירות ולנסיעת שירות).

דב חנין: בוקר טוב, גברתי מנהלת הוועדה, היועצת המשפטית, גבירותי ורבותי.

דב חנין: מנהלת הוועדה, היועצת המשפטית, גבירותי ורבותי, היושב-ראש הקבוע של ועדת הכלכלה ביקש ממני להוביל את הדיון הזה, ואולי יש כל מיני טעמים לבקשה הזאת שלו, אבל אולי אחד הטעמים שהוא אפילו לא אמר לי כשהוא ביקש ממני להוביל את הדיון, זה תסכול מסוים.

דב חנין: מכיוון שאני מסתכל בדיונים שנעשו בנושא הזה, גברתי מנהלת הוועדה, בעבר בוועדת הכלכלה, ואני מוצא ציטוט מעניין של יושב-ראש ועדת הכלכלה הנוכחי, שלא היה אז היושב-ראש.

דב חנין: ב-21 בדצמבר 2004 דובר על הסדרת ענף המוניות, ואז אמר חבר הכנסת דאז איתן כבל, היום יושב-ראש ועדת הכלכלה: זה יסתיים אי-פעם?

דב חנין: הסאגה הזאת לא נגמרת.

דב חנין: יש לו יכולות נבואיות.

דב חנין: אנחנו יכולים להגיד את זה כאן שלא בפניו, אבל יש איזו תחושה שהנושא הזה נמרח ונמרח ונמרח בצורה שכבר מגיעה לגבולות יכולת הסבלנות של הכנסת.

<לאה ורון: אדוני מדבר על דצמבר 2004?

דב חנין: אני מדבר על 2004, אבל אולי זה 2014.

<מיטל להבי: 2004.

<אביטל סומפולינסקי: זה לפני הרפורמה הגדולה.

דב חנין: הנושא של הסדרת ענף המוניות נמשך, ונמשך, ונמשך ונמשך, וחבל שכך.

דב חנין: אנחנו מדברים על צורך ברפורמה ועל מהלך שהיה צריך להתבצע לפי החוק, גברתי היועצת המשפטית, עד ה-31 בדצמבר 2013, ומאז משרד התחבורה כבר פעמיים ביקש מהכנסת הארכה.

דב חנין: אנחנו מגיעים עכשיו להארכה השלישית של משהו שהיה צריך להסתיים ב-31 בדצמבר 2013.

דב חנין: זו דוגמה של התנהלות שאיננה מתקבלת על הדעת.

דב חנין: ענף מוניות השירות – אנחנו קיימנו בנושא הזה דיון נפרד בוועדת המשנה של הכנסת לענייני תחבורה ציבורית – הוא חלק מאוד מרכזי מהסדרת התחבורה הציבורית בישראל.

דב חנין: זה מרכיב משלים, חיוני מאוד במערכת של תחבורה ציבורית, גם לפעמים כמהלך מקדים למקומות שאין בהם מספיק ביקוש לתחבורה ציבורית, גם כמהלך משלים למקומות שבהם פריפריה ואין צורך באוטובוסים, גם כמהלך משלים לסופי שבוע ולמקומות אחרים וגם כמהלך משלים למקומות שבהם מערכת האוטובוסים לא מצליחה לתת תשובה טובה מספיק.

דב חנין: ומשום מה, עד עצם היום הזה, התחושה שלי, ואני אומר את זה בהרבה כאב, רבותי וגברתי נציגי משרד התחבורה – עד עצם היום הזה יש לי תחושה שמשרד התחבורה מתייחס לתחום המוניות כילד חורג שלא צריך לתת לו מענה מספק, כולל ורלוונטי, שמתאים לצרכים גם של האנשים שעוסקים בענף אבל גם של הציבור הישראלי, שצריך את התחום הזה וצריך את השירות הזה בצורה מאוד-מאוד אינטנסיבית.

דב חנין: אני אומר את הדברים בפתיחת הדיון, כי דעתי לא נוחה מהבקשה של משרד התחבורה, מאוד לא נוחה מהבקשה של משרד התחבורה, עמיתי חברי הכנסת, אבל בבקשה גברתי, הנציגה של משרד התחבורה, אני אשמח לשמוע את הבקשה שלכם, ותנסו לנמק למה צריך.

<חוה ראובני: תודה, אדוני.

<חוה ראובני: ברובד המקצועי ישלימו פה חברי, ראש הרשות הארצית לתחבורה ציבורית ומנהל יחידת ההיסעים, אבל כיוון שליוויתי את הנושא הזה עוד מ-2004, אני ארשה לעצמי לפתוח.

<חוה ראובני: ב-2004 עשינו חקיקה ראשית, הדברים של מר כבל נאמרו אגב דיונים בהצעת חוק ממשלתית שנועדה לעשות הסדר לתקופת ביניים.

<חוה ראובני: ההסדר הזה נועד להסתיים בסוף 2013, כבר ב-2011 התחלנו לדון בשאלה מה יקרה אחרי זה והושגה בסופו של דבר הסכמה לבקשת ארגוני המוניות, להאריך את ההסדר הקיים לעוד תקופה, כיוון שהם טענו שההשקעות שהם נאלצו לעשות כדי להסדיר את הפעילות שלהם, בהתאם לחוק שעבר ב-2005, לא החזירו את עצמן באותה תקופה, ומבחינתם זאת התמוטטות כלכלית.

<חוה ראובני: הם ביקשו 2020 והפשרה היתה 2016.

<חוה ראובני: לכן אנחנו נמצאים כאן במסגרת הזאת.

<חוה ראובני: כבר ב-2011 התחלנו לחשוב מה יקרה בטווח הרחוק.

<חוה ראובני: כיום אנחנו נמצאים במצב שבו סיימה את עבודתה ועדה מקצועית שעבדה - - -

דב חנין: "ועדת גנון".

<חוה ראובני: "ועדת גנון" נקרא לזה, שעבדה מאז תחילת השנה.

<חוה ראובני: המלצותיה הוגשו לשר, לאישורו.

דב חנין: אנחנו עדיין לא קיבלנו את ההמלצות לוועדה.

<חוה ראובני: אני אסביר.

<חוה ראובני: היתה ישיבה אחת אצל השר, שבה הוצגו לו חלק מהן והוא שאל שאלות, הוא הציג איזה הנחיות.

<חוה ראובני: היום-היום, ממש אחרי הישיבה הזאת, בשעה 12:00, יש ישיבה נוספת אצל השר להמשך דיון בהמלצות אותה ועדה.

<חוה ראובני: כל זמן שהשר לא מאשר אותן, ברור שלא נוציא אותן לפומביות, כי בסופו של דבר את המדיניות של המשרד קובע השר ולא הדרגים המקצועיים.

<חוה ראובני: הם רק מביאים בפניו את הצעותיהם והמלצותיהם.

<חוה ראובני: עם זאת, במהלך הדיון פעמיים הוזמנו נציגי הענף להופיע בפני הוועדה - - -

דב חנין: נציגי משתמשים בתחבורה ציבורית הוזמנו לדיון?

יעקב גיל: לא הוזמנו.

<חוה ראובני: פנינו בכתב לסדרה של גופים על מנת שיעבירו אלינו את עמדותיהם, סדרה של גופים קיבלה מאתנו לפני חודשים רבים פניות.

דב חנין: גברתי, סגנית ראש עיריית תל-אביב, האם אתם קיבלתם בקשה - - -

<מיטל להבי: לא קיבלנו.

<מיטל להבי: שנתיים אני מתכתבת לגבי מוניות שירות, שום תשובה עניינית אני לא מקבלת חוץ מיושבים על המדוכה, שוקלים ובודקים.

דב חנין: יש המון-המון ידע במשרד התחבורה, אבל אני אומר לכם, אולי בצער, שלא כל החוכמה בעולם מרוכזת רק במשרד התחבורה.

<חוה ראובני: ברור.

<חוה ראובני: לגבי רשימת - - -

דב חנין: מר יעקב, האם אתם קיבלתם פנייה?

יעקב גיל: לא.

יעקב גיל: לא קיבלנו.

דב חנין: מה קורה פה?

<דוד כוכבא: גם בעלי העניין לא קיבלו.

<דוד כוכבא: מוניות השירות לא קיבלו מסמך כזה.

<חוה ראובני: לא הייתם אצלנו פעמיים?

<דוד כוכבא: היינו אצלכם 20 פעם.

<דוד כוכבא: מה הקשר?

<דוד כוכבא: היינו אצלכם אין-סוף פעמים, אני לא מכיר נייר שאני צריך להתייחס אליו.

דב חנין: הנושא הזה הוא נושא מאוד טעון, ומכיוון שאני מכיר את כל הגורמים שנמצאים מסביב לשולחן - - -

<קריאה: פשוט מוליכים אותנו שולל.

דב חנין: הנושא נורא-נורא טעון.

דב חנין: שאלתי רק שאלה, בואו נאפשר לגברת ראובני להשלים את דבריה.

<חוה ראובני: את הפניות של הגברת להבי אני לא מכירה, הן הלכו לרשות הארצית.

<מאיר חן: הגברת להבי ישבה אתנו מספיק פעמים.

<חוה ראובני: אנחנו לא נמצאים כרגע בשלב של תכנון המסלולים עצמם.

<חוה ראובני: אני מבהירה את זה גם בדוח של הוועדה.

<חוה ראובני: לא יהיו שם מפות.

<חוה ראובני: אנחנו מנסים לגבש עקרונות שלפיהם המפות ייקבעו בעתיד.

<חוה ראובני: אין שום צורך במפות בחקיקה ראשית.

<חוה ראובני: אנחנו נמצאים כאן בקביעת עקרונות והסדרים ראשוניים שיעוגנו בחקיקה הראשית.

<חוה ראובני: לעניין התקנות הספציפיות שמונחות על השולחן כיום.

<חוה ראובני: נכון לרגע זה, כיוון ש-31 בדצמבר 2015 כבר מאחורינו, המצב הוא שהפעלת קווי שירות במוניות היום היא עבירה פלילית, היא אסורה.

<חוה ראובני: אי-אישור התקנות האלה – וגם אבקש שיינתן להם גם יומיים-שלושה תוקף רטרואקטיבי על מנת לכסות את כמה ימי הפער האלה – המשמעות היא - - -

דב חנין: לא העברתם אלינו את הבקשה.

דב חנין: שר התחבורה, שהוא שר מאוד עמוס, העביר אלינו את הבקשה ב-23 בדצמבר.

<חוה ראובני: אין לי שום טענה לוועדה.

דב חנין: לא, לי יש טענה.

דב חנין: איך זה קורה שמשרד התחבורה מביא אלינו שבעה ימים לפני, כשהאנשים הנכבדים והנפלאים האלה יימצאו במצב של עבירה פלילית – ואתם מביאים לנו שבעה ימים לפני.

דב חנין: לא ידעתם שזה יסתיים ב-31 בדצמבר?

דב חנין: לא ידעתם את זה בחודש אוקטובר?

<חוה ראובני: כן, והתקנות כבר אז הוגשו לשר, אלא שהשר בדומה לאדוני אמר:

<חוה ראובני: אני לא מקדם את התקנות האלה עד שאני לא שומע מה קורה בוועדה ומה קורה הלאה, מה קורה אחרי 2016, אני לא מתכוון להגיש את זה.

דב חנין: אני מתרשם מגברתי שיש המון-המון בעיות בתוך משרד התחבורה בין הוועדות לבין השר.

<חוה ראובני: זה לא עניין של בעיות, בסוף כשוועדה עובדת היא צריכה לקבל את אישור השר, השר רוצה, ובצדק - - -

דב חנין: השר צריך לאשר את המסקנות או לא לאשר אותן ולהגיש לכנסת בזמן את הבקשות שלו, ולא להגיד לנו שהמשרד לא - - -

עבד אל חכים חאג' יחיא: צריך זמן ללמוד את זה, אז הם הגישו תקנות - - -

<חוה ראובני: החומר הוגש לו, התקיימה ישיבה והדברים הוצגו לו ואחרי הישיבה הראשונית הוא אכן חתם, אבל אחר-כך נדרש עוד שר.

<חוה ראובני: צר לי - - -

דב חנין: הגברת ראובני, אני אומר לך את הדברים מאוד-מאוד ביושר, מכיוון שאני מכיר את השר כץ, והוא שר מאוד-מאוד אופרטיבי בדברים שחשובים לו, התמונה שאת מציירת רק מחזקת את החשש שלי שמוניות שירות זה סוג של דבר שמגיעים אליו אחרי שמטפלים ב"בעיות החשובות", ואז לא מגיעים לדבר על זה ולא מגיעים לטפל בזה, ויש ועדה, וכן ולא, וזה מגיע בסוף הדרך, וזו תחושה מאוד קשה, גם של העוסקים בענף וגם של הציבור.

<חוה ראובני: לא לי לקבוע ואין לי שליטה וגם לא מעורבות בקביעת סדר היום של השר.

<חוה ראובני: אני יודעת שהנושא חשוב לו, ודווקא בגלל שהנושא חשוב לו הוא הפעיל לחץ.

<חוה ראובני: הוא אמר: אני לא רוצה לחתום על זה עד שיהיו המלצות הוועדה.

<חוה ראובני: המלצות הוועדה הוגשו לו, ולפי יומנו נקבע מועד והדברים הוגשו.

<חוה ראובני: אחר-כך יש עוד שר.

<חוה ראובני: לצערי זה התגלגל עד שזה הגיע לשנייה אחרונה.

דב חנין: הבנתי, גברתי.

דב חנין: תודה.

<חוה ראובני: הוועדה ישבה משהו כמו 20 ישיבות.

דב חנין: אני רוצה רק לומר לך, גברתי היועצת המשפטית, אנחנו בהחלט מתייחסים בכבוד לפניות של שרים, ובוודאי של שר התחבורה, אני רק רוצה לומר שאנחנו מהוועדה ביקשנו כמה דברים ממשרד התחבורה בהקשר של מוניות שירות ועדיין לא קיבלנו אותם.

דב חנין: למשל ביקשנו ב-20 באוקטובר סקר רוחבי, ביקשנו להעביר אותו אלינו בתוך שבוע.

דב חנין: עד היום, גברתי מנהלת הוועדה, לא קיבלנו את הסקר.

דב חנין: ביקשנו דוח מלא בעניין ענף המוניות שהכינה חברת "עדליא" עבור משרד התחבורה, לא קיבלנו, את המלצות "ועדת גנון" כמובן שלא קיבלנו, אבל אני מבין שזה מכיוון שזה נמצא עדיין על שולחנו של השר.

דב חנין: אנחנו רוצים לקבל גם רשימה התחלתית של קווי השירות החדשים, וכבר קיימת הסכמה שיתפתחו במסגרת הרפורמה, אם יש קווים כאלה, או שבכלל כל הדיון הוא תיאורטי לחלוטין ונצטרך להקים ועדה חדשה אחר-כך שגם תשב שנה, שנתיים, שלוש, ארבע, עד שהציבור בישראל פשוט יתקומם ויגיד: די, אנחנו לא יכולים.

דב חנין: כל הדברים האלה אנחנו, כוועדת הכלכלה, מבקשים לקבל כמה שיותר מהר.

דב חנין: אדוני מנהל הרשות לתחבורה ציבורית, בבקשה.

דב חנין: ברוך הבא.

<מאיר חן: ראשית, לגבי מוניות השירות, אני לא יודע למה יש תחושה שהם נדחקים הצידה, אבל אנחנו רואים במוניות השירות, כפי שציינת, אדוני, מערך משלים מאוד-מאוד משמעותי לתחבורה הציבורית, גם הסקר שהבאתי לך – הוא פה היום, תקבל אותו – תומך בזה שזה מערך חשוב וטוב.

<מאיר חן: אלא מה, בעשר השנים האחרונות, מאז אותה חקיקה שהיתה, הרגשתי את זה גם כמישהו חדש שבא ולמד את הנושא הזה – וזה אני מקווה ישמש כלקח לחקיקה העתידית – שזה לא אפשר גמישות כמעט בכלום, לכל שינוי.

<מאיר חן: תמרנתי די הרבה בפרויקט שילובים איך אני מנסה להכניס את מוניות השירות של תחנות הרכבת איפה שזה מחייב סטיות קלות, כי זה חשוב, וזה אמצעי שנמצא, לשמחתי הצלחנו.

<מאיר חן: הצלחנו למצוא סדר גודל של 12 קווים, להכניס אותם ולהנגיש אותם לתחנות הרכבת.

<מאיר חן: חלק מהאנשים אני מכיר והם פעלו, וזה שירת את כולם.

<מאיר חן: זו היתה בשורה לכולם, גם לנושא הרכבת, גם למוניות שזה נתן עוד שירות, ובכלל לנוסעים בתחבורה הציבורית.

<מאיר חן: זאת אומרת, המערך הזה הוא חשוב מאוד, שלא ישתמע שמערך מוניות השירות לא חשוב במשרד התחבורה.

<מאיר חן: הוא סופר חשוב.

<מאיר חן: אני מכיר כמעט כל אחד מהאנשים פה, אני גם פוגש אותם ומכיר גם במצוקות שהם מביאים ומציגים לאורך הדרך.

<מאיר חן: אלא מה, עד שלא יסתיים כל העניין הזה של השנתון הזה, אנחנו די מוגבלים.

<מאיר חן: רצינו ליישם את כל הלקחים שעלו בשנים האחרונות באמצעות אותה ועדה שתבחן את הכול מאל"ף ועד תי"ו, שלא נחזור בכל כמה שנים עוד פעם לתסריט הזה.

<מאיר חן: בין היתר גם שלחנו מכתב לכל התאגידים, גם אמרנו: תבחרו מי הנציגים שלכם שישבו מולנו, והם קבעו ובחרו.

<מאיר חן: אולי בזכות זה הצלחנו לגרום להם לבחור את הוועד המנהל.

<מאיר חן: הם באו וישבו אתנו לפחות פעמיים-שלוש, הצגנו להם את התוכניות, התלבטנו אתם בכל מיני נושאים.

<מאיר חן: המהלך הנוסף היה לפנות בכל מיני אמצעים גם לרשויות.

<מאיר חן: מיטל להבי ישבה אתנו לפחות שש-שבע פעמים, כולל עם מנהל אגף המוניות, על כל מיני תוכניות חשובות בעיר תל-אביב.

<מאיר חן: זה נכון שתוצאות הוועדה ומסקנות הוועדה עדיין לא קיימות, כי אנחנו צריכים לסיים את התהליך הפנימי הזה אצלנו בבית.

<מאיר חן: לא נכון להוציא את זה החוצה לפני שזה מאושר סופית.

<מאיר חן: כפי שאמרה פה חווה, זה בשלבים האחרונים, אני מקווה.

דב חנין: אדוני מדבר על מערכת שהיא בסך הכול המערכת הכי גמישה בין כל מערכות התחבורה הציבורית.

דב חנין: אי-אפשר להשוות את זה לרכבת, גם לא לרכבת תחתית.

דב חנין: העובדה שהתהליכים האלה, שהם מבורכים – יושבת ועדה וזה מצוין, ואנחנו בעד עבודה מקצועית והתייעצות עם כולם – שזה לוקח כל-כך הרבה שנים זה מטריד ביותר.

דב חנין: זה יותר ממטריד.

דב חנין: מבחינת הציבור זה הזנחה של דברים שחיוניים לציבור.

דב חנין: להשאיר אותם במצב של מין אזור דמדומים, שהם לא יודעים איפה הם נמצאים בין ההווה לבין העתיד, בתקווה שיש עתיד, זה בלתי אפשרי.

דב חנין: זה כל-כך הרבה זמן.

דב חנין: מה כבר צריך פה לחשוב?

דב חנין: צריך להמציא את הכללים של מוניות השירות?

דב חנין: כבר הומצא הגלגל לפני אלפי שנים, מוניות השירות עובדות, הן קיימות, אנחנו כבר יודעים מה הלקחים, יש המון ידע אצל ארגוני המשתמשים בתחבורה הציבורית, ברשויות המקומיות.

דב חנין: נמצאת פה הגברת להבי שהיא אוצר בלום של ידע בנושא מוניות שירות.

דב חנין: למה צריך כל-כך הרבה זמן לחשוב ועל מה?

<מאיר חן: אני לא יודע כמה זמן.

<מאיר חן: אני יודע שהוועדה יושבת סדר גודל של כשמונה חודשים - - -

דב חנין: גם זה לא בסדר.

דב חנין: היה צריך להתחיל לפני שנתיים וחצי.

<מאיר חן: יכול להיות.

<מאיר חן: יכול להיות שהיינו צריכים להתחיל לפני עשר שנים, אבל אנחנו רוצים להסתכל קדימה עכשיו, נכון?

<מאיר חן: זה גם משרת אותי, תבין.

<מאיר חן: היום חלק מהקווים שאני רוצה לשנות, אני לא יכול לשנות כלום – יש קווים שהם לא יעילים, יש קווים שבכלל סגרו.

<מאיר חן: אני לא יכול להגיד לו: חסר לי במקום אחר.

דב חנין: אנחנו נקדם כהצעת חוק פרטית, ואני אבקש מכל חברי ועדת הכלכלה להצטרף להצעה הזאת, הצעת חוק שלמשל מתירה שינוע של מונית שירות מקו אחד לקו שני.

דב חנין: יש לפעמים קו שיש בו עודף ובקווים אחרים יש מחסור.

דב חנין: שינוע של מונית שירות, כך אני שומע מאנשים, הוא בלתי אפשרי.

דב חנין: זה לא הגיוני.

<מאיר חן: אתה מתפרץ פה לדלת פתוחה.

<מאיר חן: זה חלק מהשינויים שהכנסנו בוועדה.

דב חנין: מאה אחוז.

דב חנין: אנחנו רק רוצים שזה יהיה - - -

<מאיר חן: בעשר השנים האחרונות לא היתה שום גמישות להסיט קו מצד אחד לצד שני חוקית.

<מאיר חן: חלק מהתהליכים נכנסו לעניין הזה.

דב חנין: התהליכים בממשלה לוקחים הרבה זמן, אני מבין את זה.

דב חנין: אנחנו נקדם חלק מהדברים בהצעות חוק פרטיות, כדי להקדים, לזרז, להועיל ולהשתלב במאמץ שלכם, ולייצר את השינוי הזה.

דב חנין: נציג מוניות השירות, בבקשה.

<דוד כוכבא: ראשית, אני בכלל לא מבין למה - - -

תמר זנדברג: איזה מוניות שירות?

תמר זנדברג: איזה קו אתה - - -

<דוד כוכבא: ארגון מוניות השירות.

תמר זנדברג: ארגון כל קווי מוניות השירות?

<דוד כוכבא: כן.

<דוד כוכבא: אני חבר הנהלת הארגון, ואני פעיל באזור נתניה.

<דוד כוכבא: ראשית, אני לא מבין למה צריך ועדה.

<דוד כוכבא: פועלים 10,000 אוטובוסים בתחבורה הציבורית, והם לא פועלים תחת ועדות.

<דוד כוכבא: אנחנו מדברים על מוניות שירות שקיימות 20, 30 ו-40 שנה, תלוי על איזה קו אנחנו מדברים.

<דוד כוכבא: מדובר בעסק חי.

<דוד כוכבא: לא מדובר, אדוני היושב-ראש, ב-1,000-1,500 נהגים שתלויים באוויר, מדובר ב-200,000 איש ביום שתלויים באוויר.

<דוד כוכבא: השולחן הזה מייצג את טובת הציבור.

<דוד כוכבא: אם מוניות השירות זה כלי חשוב, וכולם מברכים, כולם מחזקים וכולם מודים עד כמה המערכת הזאת כל-כך חשובה למערך הכולל של התחבורה הציבורית, למה אנחנו לא משולבים בדבר הבסיסי ביותר שעליו היום מושתתת הרפורמה בתחבורה הציבורית?

<דוד כוכבא: למה מוניות השירות מחוץ לפרויקט הרב-קו?

<דוד כוכבא: זה הסיפור המרכזי.

<דוד כוכבא: אלף ועדות ישבו 500 שעות, יוציאו דוחות, אם מוניות השירות לא ישולבו ברב-קו חבל על הזמן של הוועדות, חבל על החשמל שדולק פה עכשיו, לא יהיו מוניות שירות.

<דוד כוכבא: אני רוצה לספר סיפור כדי להמחיש את הבעיה.

<דוד כוכבא: משרד התחבורה אפשר לתחנת מוניות ברמלה להגיע לתחנת הרכבת ברמלה – מאיר, אולי אתה אפילו לא יודע את זה – אפשרתם להגיע לתחנת הרכבת לקו מוניות שירות, על מנת שאפשר יהיה לשנע נוסעים מהתחנה ואליה.

<דוד כוכבא: אדוני היושב-ראש, אם תהיה קשוב, תיהנה מהסיפור.

דב חנין: אני לגמרי קשוב.

דב חנין: לגמרי.

דב חנין: תמשיך בסיפור רמלה.

<דוד כוכבא: תקשיב, אתה גם תצטט אותו בעתיד לדעתי.

<דוד כוכבא: התוואי שמוביל לתחנת הרכבת ברמלה זה שביל צר שאוטובוס לא יכול להיכנס בו, בגלל זה משרד התחבורה עשה טובה ונתן את האפשרות למונית ישרות להיכנס.

<דוד כוכבא: אלא מה, כל נוסעי הרכבת מחזיקים בכרטיס רב-קו, והם זוכים להנחה, ומאתמול הנחה מופלגת, 30%, 40%, 50%, כרטיס יומי בחינם, הכול בחינם, הם הולכים 400 מטר ברגל, בגשם, כדי לעלות על אוטובוס, כי שם הם מקבלים 50% הנחה, והמונית שקיבלה זיכיון לשנע נוסעים מהתחנה ברמלה עומדת ויוצאת ריקה מהתחנה.

<דוד כוכבא: מבחינת משרד התחבורה הוא פתר את הבעיה – הנה, יש לכם מונית שירות – ואנשים בגלל ההנחה הולכים 400 ו-500 מטר ברגל כדי להגיע לאוטובוס.

<דוד כוכבא: למה?

<דוד כוכבא: יש איזה התעקשות בלתי מוסברת.

<דוד כוכבא: אני רוצה לומר את זה לפרוטוקול: הצליחו להוליך שולל את מבקר המדינה בעניין הזה, וזה מופיע בדוח שלו.

<דוד כוכבא: אתמול התעמתי עם הנציג שלו, הצליחו להוליך שולל אפילו את מבקר המדינה למה מוניות השירות לא מקבלות רב-קו.

<קריאה: למה?

<דוד כוכבא: למה?

<דוד כוכבא: אני אגיד לך למה.

דב חנין: רגע.

דב חנין: אדוני, אדוני, רגע.

דב חנין: למה מוניות השירות לא משולבות בהסכם הרב-קו?

<מאיר חן: אני חושב שאם תשמעו את התוצאות של הוועדה, אחד מהדברים המרכזיים, ואתה מכיר את זה - - -

<חוה ראובני: מר כוכבא לא מדבר על הרב-קו, הוא מדבר על הסובסידיות - -

<דוד כוכבא: אני מדבר על הכול.

<חוה ראובני: - - זה משרד האוצר שאיננו פה.

<קריאה: גם וגם.

<דוד כוכבא: אני מדבר על הכול.

דב חנין: רגע, חברים, חברים.

<מיטל להבי: - - - רק לנוער ולחיילים.

דב חנין: מאיר, בבקשה.

<מאיר חן: גם בפגישה שהיתה עם מר כוכבא והנציגים נאמר, גם אצל השר, שאנחנו רוצים לשלב את המוניות בנושא הרב-קו, בטכנולוגיות.

<מאיר חן: אני לא מדבר כרגע על הסובסידיות, כי לזה אנחנו צריכים שותף מרכזי מאוד, שזה האוצר, זה לא החלטה שלנו.

<מאיר חן: אני יכול להגיד, גם לפני שפורסם הדוח, שאחת מההמלצות זה לשלב את נושא הרב-קו במוניות השירות, ואתם מכירים את זה.

<דוד כוכבא: אנחנו לא מכירים את זה.

<מאיר חן: תחליטו מי הנציג - - -

<דוד כוכבא: מאיר, אני הנציג.

<דוד כוכבא: הייתי רוצה שתראה לוועדה נייר אחד שמשרד התחבורה הוציא בנושא רב-קו מוניות.

<מאיר חן: יש הרבה ניירות - - -

<חוה ראובני: אני יכולה להציג - - -

<דוד כוכבא: אין לכם אף נייר.

<דוד כוכבא: לא עניתם לשום פנייה שלנו בעניין הזה.

דב חנין: חברים.

דב חנין: אדוני.

דב חנין: מר חן, שהוא לצורך העניין ראש הרשות לתחבורה ציבורית ונציג משרד התחבורה, אומר כאן לוועדה, לפרוטוקול הוועדה, שמוניות השירות מבחינת משרד התחבורה צריכות להיות משולבות ברב-קו.

דב חנין: מבחינתנו זו אמירה מספקת, צריך כמובן יהיה לגרום שהיא תתבצע, אבל זה מבחינתי יותר טוב מכל נייר.

<חוה ראובני: אבקש להוסיף עוד משפט על זה.

<דוד כוכבא: יש לנו פרוטוקול דיון בהשתתפות השר הנוכחי בקדנציה הקודמת שקובע חד-משמעית שמוניות השירות ישולבו ברב-קו, הוא הטיל את זה אפילו על גורם מסוים במשרד התחבורה שיטפל בנושא הזה, נתן ת"ת, מה שנקרא "לוחות זמנים", אנחנו כבר באיחור של שלוש שנים מאז אותה ישיבה.

<דוד כוכבא: אז אני מכבד את הכנסת - - -

דב חנין: אנחנו נמשיך במעקב אחרי הנושא הזה.

<דוד כוכבא: אתה יודע, בסוף החולה ימות.

דב חנין: לא נאפשר לו למות.

דב חנין: אני מודה לך על דבריך, באמת דברים חשובים.

<חוה ראובני: אפשר להוסיף עוד הערה?

דב חנין: כן, גברתי.

<חוה ראובני: ביום ראשון בשבוע שעבר עברה בוועדת השרים לחקיקה הצעת חוק להסדרת השימוש בכרטיס החכם בתחבורה הציבורית.

<חוה ראובני: יש שם סעיף שמאפשר שימוש ברב-קו למוניות שירות.

<חוה ראובני: הוא לא מחייב, הוא מאפשר לקווים שמעוניינים בכך להיכנס לזה.

<חוה ראובני: זה כבר נייר רשמי - - -

תמר זנדברג: איך משרד התחבורה נערך?

<קריאה: איפה הנייר הזה?

<חוה ראובני: הוא יעבור נסחות ויתפרסם בנוסח הכחול, סעיף 11 שם.

דב חנין: תודה, גברתי.

דב חנין: חברת הכנסת זנדברג, בבקשה.

תמר זנדברג: תודה רבה.

תמר זנדברג: אני רוצה להאיר נקודה – איחרתי בדקה, אבל מאז שהגעתי לא שמעתי שהיא הוזכרה כאן – קודם כול, שנבין מה התפקיד של מוניות שירות במדינת ישראל במצב הנוכחי.

תמר זנדברג: חברות וחברים, מוניות שירות זה לא רק שירות משלים, זה לא רק שירות גמיש, זה גם השירות היחיד שזמין היום בשבת, וייתכן מאוד שימשיך להיות היחיד שזמין בשבת במשך תקופה מסוימת בעתיד הקרוב והבינוני.

תמר זנדברג: ולכן שישית מהשנה – וצודקת, יועצת סגנית ראש העיר מיטל להבי, נעמי סרוסי – חצי מהיממה ועוד חודשיים משנה במצטבר זה השירות היחיד הזמין לתושבי ותושבות מדינת ישראל.

תמר זנדברג: אנחנו צריכים להבין את זה.

תמר זנדברג: אנחנו מדברים על שירות חיוני, לא פחות מזה.

תמר זנדברג: ולכן זה לא איזה סרח עודף, זה לא איזה בן חורג, זה לא הסיפור שלך שנשת

תמר זנדברג: מש בו וכו', זה לא רק למקומות שאין כביש גישה, זה אבן יסוד בשירות התחבורה הציבורית במדינת ישראל למי שאין לו רכב ולא שומר שבת, ויש הרבה כאלה, ולמי שאינו מעוניין לשתות ולנהוג ואין לו כסף למונית פרטית, ועוד כל מיני מקרים שהם בסיסיים במציאות הקיימת תחת הסטטוס קוו.

תמר זנדברג: השאלה הבאה שלי – הרי בעיריית תל-אביב בזמנו זה מוסגר במסגרת המאבק לתחבורה ציבורית בשבת, אבל אמרו לנו בצדק מפעילי מוניות השירות:

תמר זנדברג: אנחנו לא יודעים מה זה להפעיל רק בשבת, אנחנו יודעים להפעיל קו שירות, קו שירות פועל נותן שירות למסלולים, הוא נותן מענה במקומות שאין גישה אליהם, כל מה שאנחנו יודעים על תפקוד מוניות, מערך מוניות, והצגנו מפה עם תשעה קווים חדשים לפני שש שנים.

<מיטל להבי: עד היום שלוש הצעות שלחתי בנוסף למפה הזאת.

תמר זנדברג: מה קורה?

תמר זנדברג: כלום.

<מאיר חן: זה מה שהסברתי, החוק לא מאפשר לשנות את המסלולים האלה.

תמר זנדברג: בחייך, החוק זה אתם.

<מאיר חן: הנה, יושבת פה יועצת משפטית והיא תגיד לכם.

<חוה ראובני: חייבים בחקיקה ראשית.

<חוה ראובני: זה בהתהוות.

תמר זנדברג: כמה זמן לוקח?

תמר זנדברג: אנחנו מאשרים פה במליאה קריאה שנייה, שלישית, רביעית בכל שבוע.

תמר זנדברג: מה קורה לכם?

דב חנין: חברת הכנסת זנדברג, אנחנו נגיש הצעות חוק פרטיות, כמה הצעות מטעם חברי ועדת הכלכלה של הכנסת וחברי כנסת נוספים שירצו להצטרף – אנחנו נגיש הצעות חוק פרטיות שינסו להתמודד עם החסם הזה בחקיקה.

דב חנין: תודה, גברתי.

תמר זנדברג: רק משפט אחרון.

תמר זנדברג: אנחנו נגיש ואני מצטרפת להצעת החוק והכול בסדר, אבל שוב, חבר'ה, גרירת הרגלים הבלתי סבירה של משרד התחבורה בתחום הזה, דווקא בהקשר לצורך כל-כך חיוני במוניות השירות, היא זועקת לשמים.

תמר זנדברג: יש לנו קריאות ממוניות השירות, אומרים לנו: צריך תגבור, אנחנו רוצים, יש ביקוש.

תמר זנדברג: הרי זה לא הגיוני שהחוק שנועד לשרת אותנו הוא זה שמגביל אותנו ומונע מאתנו, וזה לא הגיוני שאנחנו יודעים את זה כל-כך הרבה זמן ולא משנים אותו.

דב חנין: תודה, גברתי.

דב חנין: הגברת מיטל להבי, סגנית ראש עיריית תל-אביב.

<מיטל להבי: אני רוחשת הרבה סימפתיה לאנשים במשרד התחבורה, אתם פרטנרים שלי לעתיד, אבל אני חייבת להגיד בעניין מוניות השירות – כלום, פשוט כלום.

<מיטל להבי: אני יושבת שנתיים וקצת על הכיסא שלי, שלוש הצעות הגשתי, קודמי בתפקיד הגיש הצעות – כלום.

<מיטל להבי: להאריך את קו 5 שיגיע עד תחנות הרכבת, כשיומיים אחרי זה בתחנות הרכבת כבר שווה יותר לעלות על הרב-קו, וזה על חשבון שירות שנדרש אצלנו בדיזנגוף ובמקומות אחרים בעיר, אתם מדללים את השירות בעיר, לוקחים אותו לתחנת הרכבת, שזה נהדר, באותו שבוע שמודיעים בתחנות הרכבת שיש כרטיס משולב ואף אחד לא רוצה לעלות על מונית השירות שהבאנו במאמץ רב לתחנות הרכבת.

<מיטל להבי: זה לא עובד.

<מיטל להבי: מבחינתנו כעיר שרוצה לתפקד, עיר ללא הפסקה, גם בשעות הלילה, ואני כאימא להורים בני עשרה ולחיילים, אני אומרת לכם שזה שירות נחוץ ואתם צריכים לספק אותו לכל חלקי העיר.

<מיטל להבי: לא יכול להיות שאזור המיעוטים של יפו לא מקבל שירות.

<מיטל להבי: לא משנה מה הסיבה, הוא לא מקבל שירות.

<מיטל להבי: זה לא ייתכן שבתי החולים שלנו לא נגישים.

<מיטל להבי: אני משתמשת אפילו במילים של התקנות שלכם.

<מיטל להבי: התחילו ב-2005, מ-2005 עד היום כלום.

<מיטל להבי: אינטגרציה בין כל סוגי התחבורה הציבורית, לא היתה ודאות שההסדר האינטגרטיבי יבשיל עד 2013 – חבר'ה, 2013 היתה פה, 2014 היתה פה, 2015 נגמרה.

<מיטל להבי: החברים, חוץ מלבקש הארכה, אני מתארת לעצמי שנעשית עבודה.

<מיטל להבי: אני מודיעה כאן: אני לא שותפה, אני לא יודעת מה נעשה, לא מדברים אתנו, אנחנו לא חלק מהתהליך.

<מיטל להבי: אני רוצה להציע חוץ מהצעות החוק הפרטיות – כשאני מוכנה להיות לוביסטית שלכם, לכתת רגלי בקרב כל חברי ולהביא לכם חתימה אחרי חתימה, אני באופן אישי מוכנה לעשות את זה – חוץ מזה אני רוצה לבקש, ישב פה יושב-ראש ועדת הכלכלה, כשביקש שר התחבורה להאריך את התקנה של אופניים חשמליים מאותה סיבה, שאם לא נאריך את התקנה, מחר אופניים חשמליים יוכלו לנסוע איפה שהם רוצים, מתי שהם רוצים, כמו שהם רוצים, ואז אמר איתן, שאנחנו חלילה לא רוצים שהאופניים החשמליים יסתובבו איפה שהם רוצים, כמו כאן, אם לא נאריך את התקנה, הם יעבדו לא חוקי.

<מיטל להבי: לכן הוא אמר:

<מיטל להבי: אתם מבקשים שנה, אני נותן לכם חצי שנה, ואני נותן לכם חצי שנה בתנאי שבעוד שלושה חודשים אני קובע מועד לדיון ואתם תתייצבו פה עם תקנות חלקיות אפילו של תת-הדיון שלכם מתת-הוועדה של תת-הוועדה.

<מיטל להבי: אני מציעה ומבקשת, אדוני היושב-ראש, לא לתת ארכה של שנה, לתת ארכה של חצי שנה, להתנות את הארכה הזאת בהתייצבות שלהם בעוד שלושה חודשים פה עם טיוטות.

<מיטל להבי: בכל פעם שנותנים להם שנה, הם מבקשים עוד שנה אחר-כך.

<מיטל להבי: לא לתת.

דב חנין: תודה רבה.

דב חנין: הפעם הם לא יכולים לבקש עוד שנה, זו הפעם האחרונה.

<מיטל להבי: גם בדרך לראות את תהליכי העבודה, שלא יביאו אחר-כך ונציל אותם עוד פעם מאיזה צורה.

<מיטל להבי: העם דורש הצלה בנושא מוניות שירות, וגם האנשים האלה שנחשבים חאפרים, הם לא חאפרים, לא נותנים להם לעבוד כמו בני אדם.

דב חנין: תודה, גברתי.

דב חנין: מר גיל יעקב, ארגון משתמשי תחבורה ציבורית.

יעקב גיל: קודם כול, אני אפתח אולי במחמאה.

יעקב גיל: אני חושב שבשנה האחרונה זו הפעם הראשונה שרואים שמשרד התחבורה באמת מתעסק בנושא הזה של רפורמה במוניות השירות, למרות שהנושא כבר היה יכול להידון ולהיפתר בשנים מוקדמות.

יעקב גיל: תודה לכל מי שמקדם את המהלך.

יעקב גיל: עם זאת, אני חושב שחמור מאוד שאנחנו מגיעים למקום שהגענו אליו היום, כשהמקום שאנחנו מגיעים אליו הוא שלא נעשתה כל התייעצות עם הציבור או עם ארגונים, למעשה אין אפילו מענה לפניות שאנחנו מעבירים לפגישות, בין אם זה אתך, ראש הרשות, בין אם זה עם גורמים נוספים.

יעקב גיל: הנחיות של דובר המשרד לא להיפגש עם ארגוני תחבורה זה דבר חמור מאוד שמתרחש כרגע במשרד.

יעקב גיל: מעבר לזה, כל הפידבק שרצינו להעביר הועבר בזמנו רק דרך הדיון שנעשה כאן בוועדה, כשבעצם העמדה שלנו כאנשים שמייצגים את ציבור הנוסעים היא ששירות המוניות צריך להיות מורחב בצורה משמעותית, הוא לא צריך להיות רק תחרותי.

יעקב גיל: היום הנוסע שעומד בתחנה מחכה לתחרות בין האוטובוס למונית שירות, האם המונית שירות תחתוך את האוטובוס ותיקח אותו או שאולי האוטובוס יגיע קודם.

יעקב גיל: המצב הזה לא יכול להימשך.

יעקב גיל: מוניות השירות צריכות להיות משולבות גם במסגרת שירות משלים ולא רק במסגרת שירות תחרותי.

יעקב גיל: זה חובה.

יעקב גיל: זה משהו שהציבור רוצה.

יעקב גיל: יש הרבה מקומות שזה יכול להועיל כמו מקומות שקשה לעבור בהם, מקומות שקשה לאשר בהם קווי אוטובוס, וזה פשוט משהו מתבקש.

יעקב גיל: אנחנו גם מצטרפים לדרישה לשלב את מוניות השירות ברב-קו, וכן, גם בסובסידיה.

יעקב גיל: לא ייתכן שאנחנו נצטרך כנוסעים לשלם סכומים מופקעים על נסיעה במוניות, פשוט כי אין לנו ברירה, כי מדובר בשבת וכו' או פשוט כי זה השירות היחיד שיצרו לנו.

<בדרי בן: אם לא יהיו סובסידיות, לא יהיו מוניות שירות.

יעקב גיל: אין שום דרך לסובב את העניין הזה.

יעקב גיל: עוד דבר שאנחנו רוצים, שאולי מוניות השירות פחות יאהבו, זה נושא הבקרה.

יעקב גיל: אנחנו חושבים ששירות שמגיע לנוסע צריך להיות שירות מבוקר, שאפשר לבדוק את הביצוע שלו, לבדוק את איכות הביצוע שלו, וזה צריך להיכנס לרפורמה במוניות השירות.

יעקב גיל: נראה לי שהציבור המתין מספיק לנושא הזה.

יעקב גיל: אני חושב שהכוח היום לקצר את לוח-הזמנים נמצא בידי הוועדה.

יעקב גיל: בסופו של דבר כמו בכל דבר בחיים, כשיש דד ליין, אז הדברים קורים, והדד ליין של סוף 2016, כשהדד ליין הזה ניתן ב-2006 הוא לא באמת דד ליין שכדאי להתייחס אליו ברצינות.

יעקב גיל: אנחנו באמת קוראים לוועדה לקצר את זמן ההארכה, במיוחד שטוענים שיש מסקנות ומתכנסים לאיזה כיוון.

יעקב גיל: למה לא לקדם את זה קודם?

יעקב גיל: זה משהו שיהיה לטובת הנוסעים, לטובת הציבור, ואם צריך להשקיע בזה עוד משאבי כוח-אדם למשרד, ימצאו את הדרך וישקיעו את המשאבים כדי לפתור את כל אותן סוגיות, ואנחנו גם דורשים שזה יהיה תוך התניה של התייעצות עם הציבור, כי אחר-כך נצא לאיזה רפורמה שעלולים לעשות בה טעויות, ואולי עם קצת התייעצות וקצת תשומת לב אפשר יהיה לחסוך ולמנוע טעויות, חבל שלא עשו את זה בגלגול הקודם, ב-2006, אבל הגענו עד הלום, וזאת ההזדמנות.

יעקב גיל: הוועדה, אנחנו קוראים לכם לנצל את ההזדמנות הזאת.

דב חנין: תודה לך, אדוני.

דב חנין: אני בהחלט מאמץ את הקריאה שלך למשרד הכלכלה לנהל את הדיון.

דב חנין: אני מניח שמבחינתם הם פונים, אבל כנראה שאתם לא מספיק מקבלים את הפניות האלה.

דב חנין: כל התהליך הזה של העבודה המקצועית במשרד התחבורה לנושא מוניות השירות צריך להיעשות בהתייעצות, קודם כול עם ארגון נהגי מוניות השירות עם ארגוני המשתמשים בתחבורה ציבורית, עם הרשויות המקומיות הרלוונטיות, והגברת להבי פה היא דוגמה מצוינת של סגנית ראש עיר שגם מאוד מכירה את הנושא וגם מאוד מחויבת לו, ויש לה גם הרבה ידע והרבה הצעות, אבל בוודאי יש אנשים דומים גם ברשויות מקומיות אחרות, וגם עם מפעילי התחבורה הציבורית האחרים, כדי שכל המערכת הזאת תהיה אכן משולבת.

דב חנין: גברתי מנהלת הוועדה, אני רוצה בהמשך הישיבה הזאת לפנות למנכ"ל משרד התחבורה ולבקש ממנו תשובה או התייחסות לטענה שהועלתה כאן שניתנה איזו הנחיה – אני מקווה שמקור העניין באי-הבנה – שניתנה הנחיה על-ידי דובר משרד התחבורה לנציגי משרד התחבורה לא לשבת עם ארגוני המשתמשים בתחבורה ציבורית.

דב חנין: אם קורה דבר כזה זה כמובן טעות גדולה.

דב חנין: הנציגים של ארגוני המשתמשים בתחבורה ציבורית הם - - -

<מאיר חן: אין הנחיה כזאת.

<חוה ראובני: אין הנחיה כזאת.

דב חנין: אני שמח.

דב חנין: אנחנו נפנה למנכ"ל משרד התחבורה ונקבל את ההבהרה הזאת בכתב, ואתם תוכלו להמשיך בהידברות.

דב חנין: מן הסתם מדי פעם גם יהיו ויכוחים וכעסים, וזה סביר וזה קורה במציאות שלנו.

דב חנין: בוודאי הידע שלכם וגם הביקורת שלכם היא מאוד-מאוד חשובה.

דב חנין: גברתי היועצת המשפטית, האם את יכולה לקרוא לנו את נוסח התקנה שהשר מבקש?

<חוה ראובני: כן, בוודאי.

<חוה ראובני: אם אפשר רק להוסיף משפט אחד קודם לגבי לוחות-הזמנים.

<חוה ראובני: אני מבקשת להבהיר שעד שהסדר חדש יצא לדרך, צריך חקיקה ראשית שתאושר בכנסת כמובן בשלוש קריאות, צריך תקנות שיותקנו בעקבותיה וצריך יהיה הליך של קבלת בקשות לקבלת קווים, לבדוק אותם ולאשר אותם.

<חוה ראובני: גם אם הייתי מפרסמת מחר בבוקר תזכיר חוק, וזה לא יקרה מחר בבוקר, כי רק אחרי שהשר יאשר נתחיל לכתוב אותו, זה לא יכול לקרות.

דב חנין: נקדם את זה בחקיקה פרטית.

דב חנין: פתרתי לך את הבעיה.

<מיטל להבי: תהליך כזה צריך בקרה שוטפת כדי שיקרה.

<חוה ראובני: "בתוקף סמכותי לפי סעיף 14טו(ג) לפקודת התעבורה (להלן – הפקודה), בהסכמת שר האוצר ובאישור ועדת הכלכלה של הכנסת, אני מתקין תקנות אלה: תיקון סעיף 1.

<חוה ראובני: בסעיף 14טו(ג) לפקודה, במקום "יום י"ט בטבת התשע"ו (31 בדצמבר 2015" יבוא "יום ב' בטבת התשע"ז (31 בדצמבר 2016)".

<חוה ראובני: " ומכיוון שכבר נכנסנו לשנת 2016, לא במפתיע – ושוב, אין שום כוונה לבוא בטענות אל הוועדה מבחינת לוחות הזמנים – אני מבקשת להוסיף גם סעיף תחילה שלא נכתב פה, ש"תחילתן של תקנות אלה תהיה ביום 1 בינואר".

דב חנין: גברתי, לגבי הסעיף השני, באמת בצער גדול - - -

תמר זנדברג: יש בכוחה של הוועדה להזיז את הזמן לאחור...

<חוה ראובני: אני חייבת לציין שזה על דעת מחלקת ייעוץ וחקיקה במשרד המשפטים.

דב חנין: אני אומר בצער גדול שברמה הפורמלית ניתן לביצוע הדבר הזה, ואין לנו מנוס, אלא לעשות את זה, כי אנחנו לא רוצים שהאנשים האלה יהיו בחזקת עבריינים, אבל אני עושה את זה בהרבה צער ובחוסר התלהבות עמוק.

דב חנין: אני מאוד לא אוהב התנהלות רטרואקטיבית בהסדרים ובתקנות.

דב חנין: אין לנו ברירה אלא לעשות את זה, ומדובר רק על כמה ימים, אבל זה באמת מצב שראוי שלא נחזור עליו, ואני מבקש שתפנו את תשומת ליבו, גם של השר, לכך שלהבא נושאים כאלה, נודה אם נקבל אותם חודש, חודש וחצי מראש, ואז נוכל להיערך ולקיים את הדיונים, לא ברגע האחרון ובטח לא באופן רטרואקטיבי.

דב חנין: האם יש עוד אמירה למישהו מנציגי ארגון המוניות?

דב חנין: בבקשה, רבותי, רק בקצרה, כי אנחנו בלוח זמנים קצר.

<בדרי בן: אני מנכ"ל ארגון מוניות השירות בישראל.

<בדרי בן: מ-2007 אני מנסה להוביל את הנושא של שילוב מוניות השירות בסובסידיות.

<בדרי בן: אני אומר פה בוועדה, ומאז כמעט בכל שנה, שכל עוד מוניות השירות לא ישולבו בסובסידיות אין עתיד לענף הזה.

<בדרי בן: כל הישיבות האלה, הן ישיבות סרק.

<בדרי בן: לגברת זנדברג אני רוצה לומר: אם אתם לא רוצים רק לעשות כותרת בעיתון ולחתוך סרט ולהגיד שהנה, מוניות השירות יעשו שירות בשבתות, אז אם הן לא שולבו בסובסידיות, במיוחד בשבתות, אין להן מה לעשות, כי בשבתות כידוע הצריכה של הציבור בתחבורה ציבורית קיימת, אבל היא קיימת באחוזים פחותים, ואז בכלל לא תהיה כדאיות כלכלית למוניות לעבוד.

<בדרי בן: אם הן לא ישולבו בסובסידיות אני אומר לך מראש:

<בדרי בן: גם אם תחתכו סרט ותעשו כותרות בעיתונים, זה לא יעבוד.

<בדרי בן: חובה לשלב את מוניות השירות בסובסידיות.

<בדרי בן: אם לא, העובדות מדברות בעד עצמן.

<בדרי בן: מ-2,400 מוניות ירדנו אולי ל-700 או 800, אפילו השנה.

<מיטל להבי: 1,200.

<בדרי בן: 1,200 היו בשנה שעברה.

<בדרי בן: תבדקי השנה.

דב חנין: תודה רבה, אדוני.

דב חנין: חבר הכנסת עבד אל חכים חאג' יחיא, בבקשה.

עבד אל חכים חאג' יחיא: קודם כול, נדבר על שני דברים.

עבד אל חכים חאג' יחיא: אם לא יהיו סובסידיות למוניות, אז אנשים יברחו מהמוניות, ונגיע למצב שנחפש מונית ולא נמצא.

עבד אל חכים חאג' יחיא: אני פונה למשרד התחבורה.

עבד אל חכים חאג' יחיא: יש מקומות שאין תחליף למוניות, לפעמים מבחינת זמן ולפעמים מבחינת מיקום, או גישה או דרכי גישה או נגישות של האוטובוסים או הרכבת.

עבד אל חכים חאג' יחיא: מי מגיע למונית?

עבד אל חכים חאג' יחיא: מי שאין לו רכב.

עבד אל חכים חאג' יחיא: מי שאין לו רכב זה האנשים במצב הכלכלי היותר נמוך, זה מובן מאליו.

עבד אל חכים חאג' יחיא: לכן צריך להיכנס לעניין הסובסידיה, במיוחד בקווי השירות.

עבד אל חכים חאג' יחיא: זה אחד.

עבד אל חכים חאג' יחיא: דבר שני, התקנה – אני מציע שלא נלך לשנה, נלך מקסימום לחצי שנה, כך שגם התקנות ולוחות הזמנים של שר התחבורה, הוא יוכל לפנות חלק מזמנו לזה וייתן לזה חשיבות, כי כל עוד התקנות האלה מתקדמות איך שהן, נהגי המוניות ימשיכו לסבול.

עבד אל חכים חאג' יחיא: זה המצב.

דב חנין: תודה, אדוני.

תמר זנדברג: דב, הצטרף אלינו בהתגנבות יחידים נציג משרד האוצר.

דב חנין: לא בהתגנבות יחידים, ביקשתי ממנו לעבור לקדמת הבמה.

תמר זנדברג: זה מה שרלוונטי לנושא הסובסידיות.

דב חנין: נציג משרד האוצר, אני שמח על הצטרפותך.

דב חנין: אני רק רוצה לומר לך שאנחנו בוועדה מאוד מעוניינים לשמוע את דעתו של משרד האוצר על הנושא של סבסוד מוניות השירות.

דב חנין: התחבורה הציבורית בישראל מסובסדת, וטוב שכך.

דב חנין: אנחנו כולנו מסביב לשולחן הזה: נציגי משרד התחבורה, ארגונים, רשויות מקומיות, חברי כנסת – כולנו בדעה אחת שמוניות שירות בישראל הן חלק אינטגרלי ממערכת התחבורה הציבורית, וכיוון שתחבורה ציבורית היא דבר מסובסד, כיוון שמוניות שירות הן חלק אינטגרלי ממערכת התחבורה הציבורית, שאלתי אליך איך אתם מקדמים את נושא הסבסוד למוניות השירות.

<אלון מסר: בוקר טוב לחברי הוועדה.

<אלון מסר: קודם כול, נכנסתי באיחור, אני מתנצל.

<אלון מסר: ביקשתי שיודיעו לכם על זה מראש.

<לאה ורון: מה ציפית, שהוועדה תחכה?

<אלון מסר: לא, לא.

<אלון מסר: ממש לא.

<אלון מסר: אני מתנצל, אמרתי.

<לאה ורון: מה זה מועיל שמודיעים לנו?

<אלון מסר: אני מתנצל על האיחור, ואמרתי את זה מלכתחילה.

<אלון מסר: אני חושב שבמסגרת הממשלה נעשית עבודה מאוד מקיפה לגבי הרפורמה בענף, ואנחנו שותפים לה יחד עם משרד התחבורה.

<שלמה בורה: לא שומעים.

<אלון מסר: אני אומר שבמסגרת עבודת הממשלה נעשית עבודה מקיפה מאוד לגבי הרפורמה בענף מוניות השירות.

<אלון מסר: אני חושב שדי ברור, גם לנו, משרד האוצר, גם למשרד התחבורה, גם לארגון נהגי המוניות ולכל מי שנמצא פה שצריך רפורמה.

<אלון מסר: המצב היום כמו שהוא, לא יכול להימשך.

דב חנין: הרפורמה הזאת תכלול סבסוד?

<אלון מסר: אני לא יודע להגיד, כי עדיין לה הושלמה העבודה.

דב חנין: מה עמדת משרד האוצר?

<אלון מסר: תלוי מאוד מה בדיוק יהיה ברפורמה.

<אלון מסר: עוד לא הסתיימה העבודה.

דב חנין: אתם לא יודעים?

דב חנין: כבר שנה יושבים ואין לכם מושג?

<אלון מסר: העבודה עוד לא הסתיימה.

דב חנין: אמרו לנו שהעבודה הסתיימה באוקטובר והוגשה לשר התחבורה.

דב חנין: זה בטוח אינפורמציה נכונה.

<מאיר חן: מה שאמרתי, אלון, שבוועדה חלק מההמלצות שייושמו כנראה זה שילוב הרב-קו.

<מאיר חן: אמרתי לגבי החלטות על סובסידיה שזה כמובן - - -

<אלון מסר: במסגרת הטיוטה שראיתי, בוודאות לא נכתב שום דבר לגבי סובסידיה, נאמר משהו לגבי רב-קו.

<אלון מסר: אני חושב שהשאלה שצריכה להישאל, וזה נאמר פה ממה שהספקתי לשמוע, זה מה המעמד של מוניות השירות בשוק, מה הן עושות, איזה שירות הן נותנות וכן הלאה.

דב חנין: אדוני, אני מצטער.

דב חנין: אומנם איחרת לדיון, אבל כל הדברים שאתה שואל עליהם הם דברים שנתנו עליהם תשובה, לא רק בדיון הזה, אלא גם בדיון הקודם.

דב חנין: מוניות שירות הן חלק אינטגרלי מהתחבורה הציבורית בישראל, הן מרכיב מאוד חיוני, מרכזי, הציבור צריך את זה ואנחנו לא יכולים לתת לענף הזה לקרוס בגלל שכל התחומים האחרים מסובסדים, וטוב שהם מסובסדים, והם צריכים להתמודד עם דברים מסובסדים באופן בלתי אפשרי.

דב חנין: תודה, אדוני.

דב חנין: גברתי, אני מבקש בעקבות הדיון הזה להוציא מכתב לשר התחבורה בשם ועדת הכלכלה ולכתוב לו שאנחנו עוסקים בנושא מוניות השירות, אנחנו מאוד מברכים על מהלכים גדולים שמשרד האוצר שותף בהם לסבסוד התחבורה הציבורית, אלה מהלכים חיוניים וחשובים, ואנחנו מבקשים שיינתן סבסוד גם למוניות השירות שהן חלק אינטגרלי מתחום התחבורה הציבורית והם מתקשים להתמודד.

תמר זנדברג: לשר האוצר.

דב חנין: הם מתקשים להתמודד עם התחרות.

<אלון מסר: יושב-ראש הוועדה, חשוב לי לציין מה שעוד לא הספקתי להגיד, סבסוד בסופו של דבר בכל מהלך, גם בתחבורה הציבורית הוא אמצעי, הוא לא מטרה.

<אלון מסר: ככל שענף מוניות השירות יכול להתקיים, הוא יכול לתת שירות טוב, חשוב וחיוני לאזרחי ישראל בלי סבסוד, אני חושב שזה מצוין.

עבד אל חכים חאג' יחיא: בלי סבסוד זה אומר שהאנשים ישלמו יותר.

<קריאות: - - -

<אלון מסר: הסבסוד הוא לא מטרה.

תמר זנדברג: זאת עמדת משרד האוצר לגבי מוניות השירות?

תמר זנדברג: הרי אין שירות תחבורה בלי סבסוד בכל העולם - -

דב חנין: בישראל אין תחבורה ציבורית בלי סבסוד.

תמר זנדברג: - - כמובן תחבורה ציבורית.

תמר זנדברג: אין אוטובוס, גם לא בישראל וגם לא בעולם.

תמר זנדברג: תחבורה זה שירות, זה לא סחורה.

תמר זנדברג: אנחנו רוצים להבין.

תמר זנדברג: ישבתם שנה, שמונה חודשים, כמה שלא יהיה, אין עמדה והעמדה שמשתמעת מדבריך שנקווה שלא יהיה צורך בסבסוד?

תמר זנדברג: זאת העמדה?

<אלון מסר: לא אמרתי "נקווה".

עבד אל חכים חאג' יחיא: הסבסוד הוא לציבור, לא למוניות עצמן.

<אלון מסר: הסבסוד הוא לציבור.

עבד אל חכים חאג' יחיא: הוא לציבור כדי להוזיל את המחיר.

דב חנין: סליחה.

דב חנין: חברת הכנסת קורן, בבקשה.

נורית קורן: נכון, אני מצטרפת קצת מאוחר וכנראה שקצת פספסתי, אבל אני חושבת שמשרד האוצר צריך להבין שאסור שיהיה נטל על הציבור.

נורית קורן: אם הורידו באוטובוסים צריך להוריד גם בתחבורה של המוניות, מוניות שירות.

נורית קורן: אני מתגוררת בהרצליה, וברכב לוקח להגיע להרצליה אולי 20 דקות.

נורית קורן: היום עם הבלגן בתל-אביב – חצי שעה.

נורית קורן: כשאני נוסעת באוטובוס ורוצה להגיע למרכז תל-אביב לוקח שעה וחצי.

נורית קורן: אם לא היו מוניות השירות שאני יכולה לקחת בכביש החוף, אני לא אגיע לעולם לאן שאני צריכה.

נורית קורן: נכון ששר התחבורה הוא שר במפלגה שלי, אבל הוא אמר לי: אז תגיעי מאוחר.

נורית קורן: איחרתי גם לפגישה אליו כי נסעתי באוטובוס.

נורית קורן: אני לא חושבת שאנחנו יכולים להקל ראש ולהגיד: אין סובסידיה.

נורית קורן: הלוואי ויכולתי להכניס את השירות של המוניות גם לתוך הרצליה כדי שיהיה יותר שירות, כי לאוטובוסים יש בעיה, הם לא מלאים, ואז החברה של האוטובוסים לא עושה תדירות גבוהה, ומי שאוכל אותה זה אלה שצריכים להזמין מונית שירות.

נורית קורן: ואצלנו בהרצליה עולה מונית שירות המון כסף.

<קריאות: ספיישל.

<מאיר חן: ספיישל.

<מאיר חן: יש הבדל.

נורית קורן: יש הרצליה פיתוח ויש גם הרצליה קיפוח.

נורית קורן: אני מצטערת שאני אומרת את זה, אבל אנשים חושבים שמי שגר בהרצליה, אז כולם עשירים והכסף גדל שם על העצים, וזה לא כך.

נורית קורן: הגיע הזמן שמשרד האוצר יראה גם את המוניות, גם את מוניות השירות, יראה שהן עושות שירות גדול לציבור.

נורית קורן: כל זמן שאנחנו לא נוסעים במחירי אפס אי-אפשר להחזיק על הגב שלנו עוד סקטור ועוד סקטור, ויש סקטורים שאנחנו לא רוצים שהם ייפלו.

נורית קורן: למה שהם ייפלו?

דב חנין: תודה, גברתי.

תמר זנדברג: האם עשיתם במסגרת הוועדה הזאת עבודה לבחון האם צריך סבסוד?

תמר זנדברג: מה זה ייתן?

תמר זנדברג: מה היקף השירות?

<אלון מסר: כן, במסגרת העבודה במשרד התחבורה.

דב חנין: חברת הכנסת זנדברג.

דב חנין: אדוני.

דב חנין: אנחנו מגיעים לסיכום הדיון.

<דוד כוכבא: אולי אפשר לשמוע מספרים.

<דוד כוכבא: מה המשמעות של סובסידיה?

<דוד כוכבא: האם עשו עבודה?

<דוד כוכבא: אולי נקבל מהנציגים המכובדים קצת נתונים על מה הם מדברים?

<דוד כוכבא: למה הם מתחפרים בעמדות שלהם ומה המשמעות התקציבית ביחס לכל תקציב הסובסידיה בתחבורה הציבורית?

דב חנין: תודה, אדוני.

<מיטל להבי: אגב, לדעתי זה יחסל שוק שחור ויעשה שוק לבן.

<מיטל להבי: זה בכלל יתרון.

דב חנין: תודה.

דב חנין: תודה.

<דוד כוכבא: מי שצריך נתונים שיפנה אלי, אני אתן לו.

דב חנין: מאה אחוז.

דב חנין: חברות וחברים, אני רוצה לסכם את הדיון.

דב חנין: במהלך הדיון ביקשתי כמה מכתבים שאנחנו נוציא בשם הוועדה.

דב חנין: אנחנו גם מבקשים ממשרד התחבורה תשובות בכתב על הדברים שכבר ביקשנו ולא קיבלנו תשובה עליהם עד עצם היום הזה.

דב חנין: אמרתי את זה בפתיחת הדיון.

דב חנין: על כל הדברים שביקשנו אנחנו מבקשים תשובות בכתב.

דב חנין: בסוגיית הסובסידיות, אני אבקש גם ממשרד התחבורה וגם ממשרד האוצר התייחסות למשמעות של סבסוד, בכמה כסף מדובר.

דב חנין: אני חושב שזה בהחלט בקשה לגיטימית.

דב חנין: אנחנו אולי נבקש גם ממרכז המחקר והמידע של הכנסת לעשות הערכה אובייקטיבית עצמאית בכמה כסף מדובר.

דב חנין: אנחנו לא מדברים פה, אני אומר מראש, על השקעה שתעמוד בתחרות עם ההשקעה בקו הרכבת לאילת.

דב חנין: זה כסף קטן מאוד שיעשה הבדל גדול מאוד בחיים של אזרחי מדינת ישראל.

דב חנין: מבחינת ההחלטה שלנו בוועדה.

דב חנין: אני מקבל את עמדת חברי כאן בדיון.

דב חנין: אנחנו ניתן את ההארכה, מכיוון שאין ברירה אחרת, אנחנו לא רוצים שכל נהגי המוניות בישראל יהיו עבריינים, אבל אנחנו ניתן הארכה לחצי שנה מהיום.

דב חנין: גברתי מנהלת הוועדה, אני אבקש שוועדת הכלכלה או אולי ועדת המשנה לענייני תחבורה ציבורית, לפי החלטת יושב-ראש ועדת הכלכלה, תקיים דיון מעקב בחודש מרץ, לפני הכניסה לפגרה, שבו נקיים דיון בכל הנושאים שלא שמענו עליהם היום – הממצאים של דוח "ועדת גנון", סוגיית הסובסידיות, הסוגיות האחרות שעומדות על סדר היום, שאלת הקווים הנוספים.

דב חנין: גברת להבי, שאלת הקווים הנוספים שביקשתם בתל-אביב.

דב חנין: אנחנו נביא לקראת אותו דיון כמה הצעות חוק פרטיות.

דב חנין: מאוד נשמח שמשרד התחבורה יביא מצדו הצעת חוק ממשלתית שאולי תייתר את הצעות החוק הפרטיות האלה.

דב חנין: אנחנו נקיים אז דיון ונראה איפה אנחנו עומדים ביחס למקום שבו היינו רוצים להיות.

תמר זנדברג: אם אפשר להוסיף לסיכום שאנחנו רוצים לראות את העבודה הכלכלית שנעשתה, את אותה בחינת חלופות.

תמר זנדברג: מאוד מטריד אותנו שיושב כאן נציג האוצר ואומר: אולי לא צריך סובסידיה, אולי כן צריך.

תמר זנדברג: מה זה?

תמר זנדברג: נעשתה עבודה וזאת העמדה בסוף העבודה?

<אלון מסר: הכול נעשה במסגרת הוועדה.

תמר זנדברג: מאה אחוז, אז אנחנו רוצים לראות את זה.

תמר זנדברג: אין בעיה.

תמר זנדברג: אם זו התשובה שאתה חוזר אתה אלינו, זה מטריד אותנו.

דב חנין: אנחנו מצביעים.

דב חנין: לא היתה התנגדות לסיכום שלי, אבל אני מבקש להעמיד את הסיכום הזה של הארכה בחצי שנה להצבעה, עד הראשון ביולי.

עבד אל חכים חאג' יחיא: עד ה-30 ביוני.

דב חנין: חצי שנה.

דב חנין: מי בעד?

דב חנין: 4 בעד.

דב חנין: מי מתנגד?

דב חנין: אין.

דב חנין: בעד התקנות – פה אחד

<לאה ורון: גם סעיף התחילה.

<לאה ורון: חברת הכנסת זנדברג הצביעה במקום חבר הכנסת עיסאווי פריג'.

דב חנין: חברים יקרים, תודה רבה לכולכם.

דב חנין: נשתמע בדיונים הבאים.